Folketing
2003-12-12

Vi gør det selvfølgelig i forventning om, at de ændringsforslag, der er en del af forliget med os, også bliver gennemført, men vi har en tiltro til, at regeringspartierne og vi selv får båret dem igennem her sidst på aftenen eller måske først på natten, når vi kommer frem til afstemningerne. Jeg vil nævne en række helt specifikke punkter, som har været vigtige for os, for at vi kunne sige, at nu synes vi, at balancen var så god, at vi kunne indgå et egentligt finanslovforlig med regeringen. Jeg vil tage udgangspunkt i min ordførertale ved førstebehandlingen, som vi havde tirsdag den 9. september. Her ridsede jeg op på Dansk Folkepartis vegne, hvad det var for nogle ting, vi ville prioritere i de forhandlinger, der kom efterfølgende mellem regeringen og Dansk Folkeparti - det er ikke nogen prioriteret rækkefølge, det er den rækkefølge, jeg nævnte os i under førstebehandlingen. Vi nævnte hospiceområdet som et vigtigt område for os. Vi synes, det er uværdigt, at der stadig er døende, der står på venteliste til at komme på hospice.